Správa zo zahraničnej pracovnej cesty
1. Účastník ZPC: Prof. RNDr. Jozef Noga, DrSc.
Výpočtové stredisko  SAV, Dúbravská cesta 9, 845 35 Bratislava	
2. Zahraničná pracovná cesta:
Monestir de Montserrat, ŠPANIELSKO, cesta vykonaná v dňoch 21. 2. – 24. 2. 2016. Účelom cesty bola účasť na 19th PRACE AISBL Council Meeting 22.2.-23.2. 2016 (ďalej Rada PRACE), ktorý sa konal v Sala Puig I Cadafalch, Museu de Montserrat. V zmysle zásad práce PRACE si náklady spojené s cestou svojho zástupcu financovala každá krajina sama. Náklady spojené s ubytovaním výnimočne hradil organizátor stretnutia, Barcelona Supercomputing Center (BSC) Barcelona, rovnako ako transport z letiska do miesta zasadnutia a späť. 
3. Rámcový program pobytu:
Cesta sa uskutočnila na pozvanie elektronickou formou tajomníkom Rady PRACE Dr. Serge Bogaertsom. Program zasadnutia je uvedený v prílohe 1. Po skončení zasadnutia Rady sa uskutočnilo operatívne zasadnutie riadiaceho výboru projektu H2020 PRACE-4IP. 
4. Stručný priebeh rokovaní:
Po otvorení a privítaní účastníkov predsedom Rady (Dr. Sanzio Bassini), sa postupne preberali témy 18 bodového schváleného programu. Bližšie informácie a pôvodné návrhy uznesení sú v elektronickej prílohe 2. V elektronickej prílohe 3 je sumár uznesení z Rady po zmenách uskutočnených počas zasadnutia. Zo sumáru preberaných bodov programu  vyberám:
	V prvom bloku „A. Inštitucionálne body“ (1-5) i) sa schválila agenda súčasného zasadnutia Rady, ii) predseda predstavil delegáta Chorvátska, ktoré sa od tohto zasadnutia Rady PRACE stalo pozorovateľom na dobu jedného roka. Status Rumunska ako pozorovateľa bol hlasovaním predĺžený o jeden rok. iii) sa schválila zápisnica z predchádzajúceho zasadnutia Rady (príloha 4); iv) tajomník Rady v krátkosti informoval o stave plnenia úloh a uznesení predchádzajúcej Rady – podrobná informácia je súčasťou prílohy 2.
	Druhý blok (body B 6-9) bol venovaný budúcemu smerovaniu PRACE. Bol mimoriadne dôležitý z hľadiska budúceho fungovania organizácie v etape PRACE 2.0. Po prednesených správach a analýzach pracovných skupín, diskusia k týmto bodom trvala prakticky celé popoludnie prvého dňa zasadnutia a značnú časť druhého dňa. Ani na tomto zasadnutí nebol definitívne schválený model financovania a dokument definujúci druhú etapu európskeho partnerstva v oblasti vysokovýkonného počítania. Pokrok však  nastal v tom, že problémy boli jasne identifikované a Rada opäť poverila strategickú pracovnú skupinu, aby v čo najkratšej dobe vypracovala upravený model, nakoľko ak nebude model pre fungovanie PRACE 2.0 prijatý najneskôr do júna 2016, funkcionalita organizácie bude ohrozená. 
	Ostatné body tohto bloku boli venované technickým návrhom na vylepšenie funkčnosti aparátu a flexibility orgánov PRACE, a tým i vyvolaným zmenám, ktoré bude potrebné zapracovať do obnoveného štatútu organizácie. Rada schválila upresnenia úloh a formalizáciu strategickej pracovnej skupiny (strategic working group – SWG) ako aj mandát úlohy výkonného riaditeľa. Ďalším dôležitým výsledkom je uznesenie o zložení správnej rady, ktorej bude výkonný riaditeľ bezprostredne podriadený. Správna rada je tvorená predsedom a podpredsedom Rady PRACE, predsedom vedeckého riadiaceho výboru a predsedom priemyselného poradného výboru. 
	Blok C (bod 10) Vedúci projektu PRACE-IP informoval o jeho úspešnom ukončení 3IP a pokračovaní PRACE-4IP ako aj o pripravovanom návrhu projektu PRACE-5IP (na posledných dvoch sa zúčastňuje aj SR prostredníctvom VS SAV ako člena konzorcia)
	Bloky D,  E a F (body 11-18) Bod 11 už na základe predchádzajúcich diskusií nemusel byť dopodrobna preberaný a redukoval sa na krátku technickú správu predsedu Rady riaditeľov povereného dočasne i funkciou výkonného riaditeľa. 
	V bode 12. Predseda Riadiaceho výboru pre vedu podrobne informoval o kvalite podávaných projektov a žiadateľov, konštatoval však, že je veľa I nekvalitných návrhov, ktorým sa výpočtový čas neprideľuje. Vyzval na urýchlené ukončenie diskusií o následnej etape, aby sa mohol začať prideľovať strojový čas podľa zaužívaného harmonogramu, nakoľko dopyt zo strany vedeckej komunity je veľký. 
	V bodoch 13. a 18. boli vymenovaní noví členovia a funkcionári Riadiaceho výboru pre vedu a  noví funkcionári priemysleného poradného výboru. 

5. Odporúčané závery:
Závery, odporúčania a uznesenia Rady PRACE sú zhrnuté v prílohách č. 2 a 3. Na ich základe, a na základe predchádzajúcich uznesení je potrebné podporiť úsilie o dosiahnutie konsenzu v otázke druhej etapy fungovania organizácie PRACE. 
6. Prehľad prinesenej dokumentácie a miesto jej uloženia
Prílohy 1 – 4 v elektronickej forme, zaslané aj na Sekciu vysokých škôl, vedy a výskumu MŠVVŠ. Všetky materály pre zasadnutie Rady nie je účelné distribuovať, ale na požiadanie sú k dispozícii u delegáta.
	
7.   Osobitne vyhodnotený očakávaný prínos ZPC
Účasťou SR v organizácii PRACE prostredníctvom Výpočtového strediska SAV ako koordinátora vysokovýkonného vedeckého počítania v SR, sa otvorila možnosť čerpať prostriedky z projektov HORIZON 2020, ktorých žiadateľom je/bude konzorcium národných inštitúcií združených v PRACE. To sa už zhruba rok úspešne deje prostredníctvom projektu PRACE-4IP. SR sa prostredníctvom  VS SAV intenzívne podieľa na príprave projektu PRACE-5IP ako platný člen konzorcia, v zmysle uznesenia Rady. 
	
8.    Spôsob zverejnenia výsledkov ZPC, prenos získaných informácií
Podľa úvahy vedenia Sekcie vysokých škôl, vedy a výskumu MŠVVŠ.
Súhlasím so zverejnením správy na internete
	
Správu vypracoval: prof. RNDr. Jozef Noga, DrSc. 
Dátum: 2. 3. 2016
Správu schválil: 
 
Poznámka: Správu zo ZPC je potrebné vypracovať do 10 dní od jej ukončenia a predložiť na 
·	Sekciu vysokých škôl, vedy a výskumu
·	Sekciu medzinárodnej spolupráce